ลุ้น! “เราเที่ยวด้วยกันเฟส 5” นายกฯ เรียก “พิพัฒน์-ผู้ว่าฯททท.” ถกเงื่อนไข วงเงิน 2 พันล.
นายกฯ เรียก “พิพัฒน์-ผู้ว่าฯททท.” ถกเงื่อนไข “เราเที่ยวด้วยกันเฟส 5” วงเงิน 2 พันล้าน พ่วงมาตรการกระตุ้นเศรษฐกิจ ก่อนชงครม. 10 ม.ค. 66 พร้อมสั่งทำมาตรการรับนักท่องเที่ยวจีนหลังเปิดประเทศ
นายกฯ เรียก “พิพัฒน์-ผู้ว่าฯททท.” ถกเงื่อนไข “เราเที่ยวด้วยกันเฟส 5” วงเงิน 2 พันล้าน ก่อนชงครม. 10 ม.ค. 66
29 ธ.ค. 2565

วันนี้( 29 ธ.ค.)ผู้สื่อรายงานจากทำเนียบรัฐบาล ว่า เมื่อเวลา 10.00 น. ที่ทำเนียบรัฐบาล พลเอก ประยุทธ์ จันทร์โอชา นายกรัฐมนตรี และรมว.กลาโหม เรียกนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา นายยุทธศักดิ์ สุภสร   ผู้ว่าการการท่องเที่ยวแห่งประเทศไทย(ททท.) นายเฉลิมพล เพ็ญสูตร ผู้อำนวยการสำนักงบประมาณ และผู้แทนส่วนราชการที่เกี่ยวข้อง เข้าพบ ที่ตึกไทยคู่ฟ้า กว่า 1 ชั่วโมง เพื่อหารืองบประมาณที่กระทรวงท่องเที่ยวฯ ได้ขอจัดสรรงบประมาณในส่วนของงบกลาง รายการสำรองจ่ายเพื่อกรณีฉุกเฉินหรือจำเป็นจากรัฐบาล เพื่อจัดทำโครงการเราเที่ยวด้วยกันเฟส 5 และมาตรการกระตุ้นเศรษฐกิจท่องเที่ยวจำนวน 4,000 ล้านบาท
นายเฉลิมพล เพ็ญสูตร ผู้อำนวยการสำนักงบประมาณ  กล่าวว่า ในเบื้องต้นนายกฯ ได้ให้นโยบายไปจัดทำโครงการเราเที่ยวด้วยกันเฟส 5 จำนวน 5.6 แสนสิทธิ์  วงเงิน 2,000 ล้านบาท แต่ละสิทธิ์จะได้รับเงินสนับสนุนจากรัฐบาลสูงสุด 3,600 บาท สำหรับค่าห้องพักและวอยเชอร์ สำหรับส่วนลดตั๋วเครื่องบินไม่ให้แล้ว และลดจำนวนสิทธิ์จากเฟส 4 ส่วนขยาย ที่จำกัดสิทธิ์ไม่เกิน 10 ห้อง/คน/คืน เหลือไม่เกิน 5  ห้อง/คน/คืน ส่วนมาตรการกระตุ้นเศรษฐกิจท่องเที่ยว จำนวน 2,000 ล้านบาท  จะเป็นงบสำหรับการทำตลาดทั้งในประเทศและต่างประเทศของ ททท. คาดว่าจะเสนอเข้าที่ประชุมคณะรัฐมนตรี (ครม.) วันที่ 10  ม.ค. 66  เนื่องจากเสนอเข้า ครม.ในสัปดาห์แรกไม่ทัน
ด้านนายยุทธศักดิ์ สุภสร ททท. กล่าวว่า นายกรัฐมนตรีได้ฝากให้รัฐมนตรีว่าการกระทรวงการท่องเที่ยวฯ กำหนดมาตรการดูแลนักท่องเที่ยวจากประเทศจีนภายหลังจีนประกาศเปิดประเทศ โดยจะต้องดูแลความปลอดภัยให้กับคนไทยเป็นหลัก โดยเรื่องนี้กระทรวงการท่องเที่ยวฯได้หารือกับกระทรวงสาธารณสุขแล้ว
อย่างไรก็ตามในวันที่ 5 ม.ค. 66 จะมีการจัดประชุมร่วม 3 กระทรวง ได้แก่ กระทรวงสาธารณสุข กระทรวงคมนาคม และกระทรวงการท่องเที่ยวฯ เพื่อหารือร่วมกันเกี่ยวกับมาตรการรองรับนักท่องเที่ยวจีนเป็นการเฉพาะ เพื่อเตรียมพร้อมและเน้นดูแลความปลอดภัยด้านสุขภาพให้กับคนไทยต่อไป ซึ่งถือเป็นเรื่องสำคัญที่จะต้องเตรียมการไว้.